Εικόνα που περιέχει κείμενο

Περιγραφή που δημιουργήθηκε αυτόματα

**ΤΜΗΜΑ ΓΕΩΠΟΝΙΑΣ**

**ΣΧΟΛΗ ΓΕΩΠΟΝΙΑΣ**

**ΚΑΝΟΝΙΣΜΟΣ ΕΚΠΟΝΗΣΗΣ ΔΙΠΛΩΜΑΤΙΚΩΝ ΕΡΓΑΣΙΩΝ**

**ΔΕΚΕΜΒΡΙΟΣ 2024**

Περιεχόμενα

[**ΣΚΟΠΟΣ** 3](#_Toc184126581)

[**ΠΡΟΥΠΟΘΕΣΕΙΣ** 3](#_Toc184126582)

[**ΔΙΑΔΙΚΑΣΙΑ ΕΚΠΟΝΗΣΗΣ ΔΙΠΛΩΜΑΤΙΚΗΣ ΕΡΓΑΣΙΑΣ** 3](#_Toc184126583)

[**Διαδικασία ανάθεσης και διάρκεια διπλωματικής εργασίας** 3](#_Toc184126584)

[**Διαδικασία έγκρισης διπλωματικής εργασίας** 4](#_Toc184126585)

[**ΜΟΡΦΗ ΔΙΠΛΩΜΑΤΙΚΗΣ ΕΡΓΑΣΙΑΣ** 5](#_Toc184126586)

[**ΟΛΟΚΛΗΡΩΣΗ ΚΑΙ ΚΑΤΑΘΕΣΗ ΔΙΠΛΩΜΑΤΙΚΗΣ ΕΡΓΑΣΙΑΣ** 5](#_Toc184126587)

[**ΔΙΑΔΙΚΑΣΙΑ ΥΠΟΣΤΗΡΙΞΗΣ ΔΙΠΛΩΜΑΤΙΚΗΣ ΕΡΓΑΣΙΑΣ** 5](#_Toc184126588)

[**ΒΑΘΜΟΛΟΓΗΣΗ ΔΙΠΛΩΜΑΤΙΚΗΣ ΕΡΓΑΣΙΑΣ** 5](#_Toc184126589)

[**ΕΝΕΡΓΕΙΕΣ ΜΕΤΑ ΤΗΝ ΕΠΙΤΥΧΗ ΥΠΟΣΤΗΡΙΞΗ ΤΗΣ ΔΙΠΛΩΜΑΤΙΚΗΣ ΕΡΓΑΣΙΑΣ** 6](#_Toc184126590)

[**ΠΡΟΣΘΕΤΕΣ ΕΠΙΣΗΜΑΝΣΕΙΣ** 7](#_Toc184126591)

# **ΣΚΟΠΟΣ**

H εκπόνηση Διπλωματικής Εργασίας (Δ.Ε.) από τους φοιτητές του τμήματος είναι υποχρεωτική, και πρέπει να είναι συναφής με τα γνωστικά αντικείμενα του Προγράμματος Σπουδών, ανάλογα με την κατεύθυνση που φοιτούν.

Η καθιέρωση της Δ.Ε. ισχύει από την ίδρυση του Τμήματος Γεωπονίας του Πανεπιστημίου Ιωαννίνων, προβλέπεται από τον εσωτερικό κανονισμό και θα βοηθήσει τους φοιτητές στην απόκτηση εμπειρίας στην οργάνωση και απόδοση συγκεκριμένης επιστημονικής θεματολογίας υπό μορφή ολοκληρωμένης εργασίας σε ένα ή περισσότερα ή και συνδυασμό θεμάτων που άπτονται των γνωστικών αντικειμένων των μαθημάτων που παρακολούθησαν κατά την διάρκεια της φοίτησης.

Η Δ.Ε. αντιστοιχεί συνολικά σε 30 Πιστωτικές Μονάδες (ECTS).

# **ΠΡΟΥΠΟΘΕΣΕΙΣ**

Για να δηλώσει και να αναλάβει ο φοιτητής Δ.Ε. θα πρέπει:

1. να έχει περάσει το 70% των υποχρεωτικών και κατ’ επιλογή υποχρεωτικών μαθημάτων του προγράμματος σπουδών
2. να έχει περάσει τα μαθήματα του προγράμματος σπουδών Αγγλική Ορολογία Ι και ΙΙ και
3. να βρίσκεται στο 5ο έτος σπουδών.

Ειδικότερα για τη δήλωση του θέματος της Δ.Ε. και την υποβολή των δικαιολογητικών που απαιτούνται για την έγκρισή του από την αρμόδια επιτροπή, αυτή μπορεί να ξεκινήσει για τους φοιτητές που φοιτούν στο 9ο εξάμηνο και έχουν τις προϋποθέσεις, από την 1η Δεκεμβρίου κάθε ακαδημαϊκού έτους. Για φοιτητές μεγαλύτερου του 9ου εξαμήνου που έχουν τις προϋποθέσεις, η δήλωση του θέματος και η υποβολή των δικαιολογητικών μπορεί να γίνει οποιαδήποτε περίοδο του ακαδημαϊκού έτους.

H Επιτροπή Έγκρισης Διπλωματικών Εργασιών θα διοργανώνει κάθε ακαδ. έτος (πριν την ολοκλήρωση του χειμερινού εξαμήνου, κατόπιν δημοσίευσης στην Ιστοσελίδα του Τμήματος) ενημερωτική εκδήλωση για τους φοιτητές του 9ου εξαμήνου για τον εσωτερικό κανονισμό Εκπόνησης Δ.Ε.

Για τους φοιτητές του 10ου εξαμήνου ή και μεγαλύτερου εξαμήνου που δεν θα μπορέσουν να βρουν έγκαιρα θέμα Δ.Ε. και επιβλέποντα καθηγητή και έχουν τις προϋποθέσεις, η θεσμοθετημένη επιτροπή έγκρισης Δ.Ε. θα μεριμνήσει κατόπιν αίτησής τους ώστε να υπάρχουν διαθέσιμοι τίτλοι Δ.Ε. με τους αντίστοιχους επιβλέποντες καθηγητές. Στην αίτησή τους οι φοιτητές/τριες θα αναφέρουν και το ιστορικό της προσπάθειας αναζήτησης, σε ποιους απευθύνθηκαν και γιατί δεν προχώρησε η ανάθεση ενώ θα πρέπει πριν αιτηθούν θέμα από την επιτροπή να έχουν απευθυνθεί τουλάχιστον σε 3 πιθανούς επιβλέποντες καθηγητές. Οι φοιτητές θα μπορούν να επιλέγουν εφόσον το επιθυμούν από την διαθέσιμη λίστα θεμάτων κατά προτεραιότητα με τα εξής κριτήρια: α) την συνάφεια του θέματος με την κατεύθυνση που παρακολουθούν και β) το μέσο βαθμό επιτυχίας στα μαθήματα που έχουν ήδη περάσει και καλύπτουν το 70% των υποχρεωτικών και κατ’ επιλογή υποχρεωτικών μαθημάτων του προγράμματος σπουδών.

# **ΔΙΑΔΙΚΑΣΙΑ ΕΚΠΟΝΗΣΗΣ ΔΙΠΛΩΜΑΤΙΚΗΣ ΕΡΓΑΣΙΑΣ**

Κάθε τελειόφοιτος φοιτητής (5ο έτος) υποχρεούται για τη λήψη πτυχίου να εκπονήσει κατάλληλου μεταπτυχιακού επιπέδου Δ.Ε. σε συνεργασία και καθοδήγηση από επιβλέποντα καθηγητή του τμήματος που μπορεί να είναι πρωτότυπη ερευνητική ή βιβλιογραφική, σε διακριτό επιστημονικό θέμα ειδίκευσης ανάλογα με την κατεύθυνση που παρακολουθεί.

### **Διαδικασία ανάθεσης και διάρκεια διπλωματικής εργασίας**

Το θέμα της Δ.Ε. το αιτείται ο φοιτητής και ο ελάχιστος χρόνος εκπόνησής της από την ημερομηνία έγκρισης του θέματος (περιλαμβανομένων των σταδίων: βιβλιογραφικής ενημέρωσης, πειραματικού μέρους, συγγραφής, αρχικής διόρθωσης και τελικής παρουσίασης) είναι ένα εκπαιδευτικό εξάμηνο. Η Δ.Ε. που μπορεί να αναλάβει ο φοιτητής μπορεί να είναι είτε βιβλιογραφική σε θέμα πρωτότυπο που απαιτεί επισκόπηση σημαντικού αριθμού διεθνούς και ελληνικής επιστημονικής βιβλιογραφίας και για το οποίο δεν έχει πραγματευτεί στο μεγαλύτερο μέρος από άλλον φοιτητή, είτε πειραματική που πραγματοποιείται με επιβλέποντα κάποιο μέλος ΔΕΠ ή ΕΔΙΠ του Τμήματος ή ακόμη και με εξωτερικούς συνεργάτες που παρέχουν εκπαιδευτικό και ερευνητικό έργο στο Τμήμα (διδάσκων με το ΠΔ407/80 ή επιστημονικός υπότροφος). Ως γενική αρχή, ισχύει η προσπάθεια για ισοκατανομή των φοιτητών στο σώμα των επιβλέποντων.

Η επεξεργασία της Δ.Ε. μπορεί να επεκταθεί και πέρα από τη λήξη του τελευταίου εξαμήνου σπουδών, ανάλογα με την έκταση και τις απαιτήσεις του θέματος. Η ολοκλήρωση και παρουσίαση της Δ.Ε. δεν μπορεί να πραγματοποιηθεί εάν δεν περάσει τουλάχιστον ένα εκπαιδευτικό εξάμηνο από την ανάθεση του θέματος. Σε περίπτωση που δεν καθίσταται δυνατό ο φοιτητής/τρια να ολοκληρώσει το θέμα που έχει αναλάβει και να παρουσιάσει τη Δ.Ε. μπορεί οποτεδήποτε να παραιτηθεί του θέματος και να αιτηθεί, με τεκμηριωμένη αιτιολόγηση, για να αναλάβει νέο με νέα ανάθεση, με διαδικασία ίδια με αυτή που ισχύει για την αρχική ανάθεση Δ.Ε.

### **Διαδικασία έγκρισης διπλωματικής εργασίας**

Η διαδικασία έγκρισης των Δ.Ε. στο Τμήμα καθορίζεται με απόφαση της Γ.Σ. του Τμήματος. Ο κάθε φοιτητής/τρια που ενδιαφέρεται να εκπονήσει Δ.Ε. θα πρέπει να διερευνήσει τα πεδία έρευνας σε συνεργασία με κάποιο μέλος ΔΕΠ ή ΕΔΙΠ ή έκτακτο ακαδημαϊκό συνεργάτη και στη συνέχεια να υποβάλλει αρχικά αίτηση «Έγκρισης Διπλωματικής Εργασίας» προς έγκριση από την θεσμοθετημένη τριμελή Επιτροπή έγκρισης των Δ.Ε., η οποία θα αποτελείται από εκπροσώπους και των δύο κατευθύνσεων.

Η αίτηση αυτή εκτός από τα στοιχεία του ενδιαφερόμενου φοιτητή/τριας, περιλαμβάνει συμπλήρωση και ορισμένων άλλων πεδίων όπως ενδεικτικό τίτλο της Δ.Ε., σύντομη περίληψη και σκοπό, αδρό διάγραμμα περιεχομένων στο οποίο περιγράφεται η δομή της εργασίας και η προτεινόμενη επιτροπή επίβλεψης και εξέτασης (https://dagri.uoi.gr/typopoiimena-entypa-gia-ptychiaki-ergasia/).

Στη συνέχεια η επιτροπή που συνεδριάζει την πρώτη εβδομάδα κάθε μήνα πλην των εξεταστικών περιόδων και των θερινών μηνών, εγκρίνει τις υποβαλλόμενες αιτήσεις Δ.Ε., εφόσον η θεματολογία είναι πρωτότυπη και συναφή με κάποιο ή κάποια από τα γνωστικά μαθήματα του προγράμματος σπουδών. Η Επιτροπή εξετάζει την αίτηση του φοιτητή και εφόσον κρίνει ότι πρέπει να γίνουν αλλαγές (π.χ. σχετικά με το περίγραμμα του περιεχομένου της Δ.Ε., τον τίτλο ή ακόμη και τη σύνθεση των μελών της επιτροπής επίβλεψης και εξέτασης, εφόσον τα γνωστικά αντικείμενα της θέσης τους δεν έχουν συνάφεια με το αιτηθέν θέμα), να ζητήσει να υποβληθεί εκ νέου προς έγκριση. Ο φοιτητής έχει την δυνατότητα εφόσον δεν περατώσει επιτυχώς την Δ.Ε. σύμφωνα με το εγκεκριμένο περίγραμμα λόγω αδυναμίας επαρκούς κάλυψης του θέματος, να ζητήσει εκ νέου με νέα αίτηση την αλλαγή του θέματος ή και της επιτροπή επίβλεψης, όμως σε κάθε περίπτωση με τεκμηριωμένη αιτιολόγηση.

Ταυτόχρονα με την ανάθεση, ορίζεται η τριμελής εξεταστική επιτροπή που απαρτίζεται από το επιβλέπων μέλος και δύο ακόμη μέλη ΔΕΠ ή ΕΔΙΠ ή επιστημονικούς συνεργάτες του Τμήματος, συναφούς ειδικότητας. Η επιτροπή μπορεί να συμπληρώνεται από μέλη ΕΠ άλλων Τμημάτων ή Ερευνητικών Φορέων-Ινστιτούτων (π.χ. Μπενάκειο Φυτοπαθολογικό Ινστιτούτο, ΕΛΓΟ-ΔΗΜΗΤΡΑ, άλλο) που έχουν συνάφεια με το αντικείμενο. Εάν κατά την περίοδο της εξέτασης απουσιάζει μέλος της εξεταστικής επιτροπής για μεγάλο χρονικό διάστημα η επιτροπή έγκρισης των Δ.Ε. μπορεί να αντικαταστήσει το μέλος αυτό.

Ο Επιβλέπων παρακολουθεί την πρόοδο στην επεξεργασία του θέματος, καθοδηγεί τους φοιτητές στην αναζήτηση της καλύτερης λύσης, φροντίζει για την παροχή των αναγκαίων διευκολύνσεων σε χώρους και σε εξοπλισμό και εποπτεύει τα μέλη του ΕΤΠ, όπου η συμβολή τους κρίνεται αναγκαία. Για Δ.Ε. που πραγματοποιούνται σε χώρους εκτός Τμήματος, ο Επιβλέπων επωμίζεται επίσης την επίβλεψη στο επιστημονικό και τεχνικό μέρος της εργασίας.

# **ΜΟΡΦΗ ΔΙΠΛΩΜΑΤΙΚΗΣ ΕΡΓΑΣΙΑΣ**

Η εργασία συγγράφεται ακολουθώντας τις οδηγίες και το πρότυπο αρχείο του Πανεπιστημίου Ιωαννίνων, το οποίο οι φοιτητές κατεβάζουν ψηφιακά (<https://wwwlib.teiep.gr/el/component/content/article/41/193.html>) από τη βιβλιοθήκη του Ιδρύματος, καθώς επίσης και τις οδηγίες σύνταξης βιβλιογραφικών παραπομπών και αναφορών (<https://wwwlib.teiep.gr/el/component/content/article/40/150.html>) .

# **ΟΛΟΚΛΗΡΩΣΗ ΚΑΙ ΚΑΤΑΘΕΣΗ ΔΙΠΛΩΜΑΤΙΚΗΣ ΕΡΓΑΣΙΑΣ**

Μετά την εκπόνηση της Δ.Ε. και τη διόρθωσή της σύμφωνα με τις παρατηρήσεις και τις υποδείξεις του επιβλέποντα καθηγητή, ο φοιτητής/τρια αποστέλλει στη γραμματεία το σχετικό αρχείο σε έντυπη μορφή ή μέσω ηλεκτρονικού μηνύματος σε αρχείο pdf.

# **ΔΙΑΔΙΚΑΣΙΑ ΥΠΟΣΤΗΡΙΞΗΣ ΔΙΠΛΩΜΑΤΙΚΗΣ ΕΡΓΑΣΙΑΣ**

O φοιτητής/τρια πρέπει να καταθέσει στην Γραμματεία την Δ.Ε. τουλάχιστον επτά (7) ημέρες πριν την ημερομηνία παρουσίασης, εφόσον έχει την σχετική́ έγκριση από́ τον επόπτη του. Μετά́ την ολοκλήρωσή́ της, η Δ.Ε. υποστηρίζεται δημοσία, ενώπιον της τριμελούς επιτροπής που είχε συγκροτηθεί κατά την ανάθεσή της.

Ο φοιτητής/τρια παρουσιάζει τα αποτελέσματα της Δ.Ε. σε καθορισμένη εκ των προτέρων αίθουσα και ημερομηνία, η διάρκεια της οποίας θα είναι τουλάχιστον 25 λεπτά. Κατά τη διάρκεια της εξεταστικής διαδικασίας τα μέλη της επιτροπής παρακολουθούν την παρουσίαση της Δ.Ε. και υποβάλλουν διευκρινιστικές και εξεταστικές ερωτήσεις, ώστε να διαμορφώσουν άποψη για την ορθότητα και την πληρότητα του επιστημονικού θέματος που πραγματεύτηκε ο φοιτητής.

Μετά την ολοκλήρωση της εξεταστικής διαδικασίας ο φοιτητής/τρια αποχωρεί και η τριμελής επιτροπή συνεδριάζει για τη βαθμολόγηση της Δ.Ε.

Η προφορική δημόσια υποστήριξη της Δ.Ε. πραγματοποιείται οποιαδήποτε ημερομηνία κατά τη διάρκεια του ακαδημαϊκού έτους, εκτός από τις περιόδους που δεν λειτουργεί το Πανεπιστήμιο (επίσημες αργίες, θερινή περίοδος 1-20 Αυγούστου). Η ημερομηνία υποστήριξης κάθε Δ.Ε. προτείνεται από τον επόπτη της εργασίας αυτής, σε συνεννόηση με τα άλλα δύο μέλη της τριμελούς επιτροπής. H υποστήριξη της Δ.Ε. γίνεται παρουσία ακροατηρίου (ελεύθερη παρακολούθηση) και η παρουσίασή της ανακοινώνεται έγκαιρα και στον διαδικτυακό τόπο (web site) του Τμήματος.

Εάν μία Δ.Ε. χρειάζεται διορθώσεις που επισημάνθηκαν και προτάθηκαν από κάποιο μέλος της τριμελούς επιτροπής αξιολόγησης κατά τη διάρκεια της υποστήριξης της εργασίας, ο φοιτητής θα πρέπει να ακολουθήσει τις συμβουλές και να πραγματοποιήσει τις σχετικές διορθώσεις μέσα σε εύλογο χρονικό διάστημα που ορίζεται από την επιτροπή.

# **ΒΑΘΜΟΛΟΓΗΣΗ ΔΙΠΛΩΜΑΤΙΚΗΣ ΕΡΓΑΣΙΑΣ**

Η βαθμολόγηση των Δ.Ε. γίνεται με βάση τα ακόλουθα γενικά και ειδικά κριτήρια:

• **Στοιχεία πρωτοτυπίας** (επιθυμητό) και συνεισφορά στην ευρύτερη γνωστική περιοχή των επιστημονικών πεδίων της Γεωπονίας, όπως αυτά καθορίζονται στο περίγραμμα της Δ.Ε.

• **Δομή της Δ.Ε.**, αρτιότητα και συνοχή του κειμένου, σωστή χρήση της ορολογίας και της γλώσσας, ακριβής διατύπωση των εννοιών, επιστημονικά ορθή τεκμηρίωση των συμπερασμάτων, κατάλληλη έκταση. Επίσης, **αξιολογείται η εμβάθυνση στους στόχους που θέτει η Δ.Ε.** καθώς και η χρήση των μεθοδολογικών εργαλείων και οι τεχνικές επεξεργασίας των δεδομένων.

• **Επαρκής αξιοποίηση της βιβλιογραφίας** (ελληνικής και διεθνούς) ως προς το θέμα της Δ.Ε. Αξιολογείται η επάρκεια και η ποιότητα των βιβλιογραφικών αναφορών και η ορθή χρησιμοποίηση του συστήματος των βιβλιογραφικών αναφορών καθώς τα παραπάνω αποτελούν αναγκαία συνθήκη για την επιτυχή περαίωση μιας Δ.Ε.

* **Συνέπεια εργασίας και καλή εργαστηριακή πρακτική κατά την εκπόνηση της Δ.Ε.**

• **Βαθμός επίτευξης των προδιαγεγραμμένων στόχων**.

• **Προφορική παρουσίαση** στην τριμελή επιτροπή επίβλεψης.

Η προφορική παρουσίαση και εξέταση αποδεικνύουν το εύρος και το βάθος της γνώσης στο αντικείμενο, την επαρκή υποστήριξη του θέματος και την ικανότητα χρήσης οπτικοακουστικών μέσων μέσα στο καθορισμένο χρονικό πλαίσιο.

Οι συντελεστές βαρύτητας των παραπάνω ποικίλλουν ανάλογα με τη φύση του θέματος και εκτιμώνται κατά την κρίση της εξεταστικής επιτροπής.

Κάθε μέλος της επιτροπής εξέτασης αποφασίζει ξεχωριστά για το βαθμό που θα δοθεί στη Δ.Ε. Η τελική βαθμολογία της Δ.Ε. προκύπτει ως ο μέσος όρος των τελικών βαθμών των τριών εξεταστών, στρογγυλοποιημένος προς την πλησιέστερη ακέραια ή μισή μονάδα, με κατώτερο βαθμό επιτυχίας το 5,0 (Κλίμακα 0-10). Για τη διευκόλυνση της σύνθεσης του τελικού βαθμού χρησιμοποιείται ειδικό πρακτικό «Αξιολόγησης προπτυχιακής διπλωματικής εργασίας». Το πρακτικό αυτό υπογράφεται από όλα τα μέλη της εξεταστικής επιτροπής και στη συνέχεια υποβάλλεται από τον εισηγητή στην Επιτροπή Προπτυχιακών Σπουδών του Τμήματος μέσω πρωτοκόλλου, για την επικύρωση και κατάθεση της βαθμολογίας. Σε περίπτωση που μια Δ.Ε. κριθεί ελλιπής από την εξεταστική επιτροπή αναπέμπεται για συμπληρωματική επεξεργασία, οπότε επαναλαμβάνεται η διαδικασία υποβολής και παρουσίασής της.

# **ΕΝΕΡΓΕΙΕΣ ΜΕΤΑ ΤΗΝ ΕΠΙΤΥΧΗ ΥΠΟΣΤΗΡΙΞΗ ΤΗΣ ΔΙΠΛΩΜΑΤΙΚΗΣ ΕΡΓΑΣΙΑΣ**

Μετά́ την επιτυχή́ υποστήριξη, οι φοιτητές/τριες θα πρέπει να:

1. Στείλουν στο email της βιβλιοθήκης library-arta@uoi.gr τα ακόλουθα: Α) το αρχείο της Δ.Ε. σε pdf μορφή, Β) την περίληψη και λέξεις κλειδιά σε word μορφή (docx αρχείο), Γ) την βαθμολογία της Δ.Ε. (σε οποιαδήποτε μορφή) και, Δ) υπογεγραμμένες τις άδειες διάθεσης και χρήσης περιεχομένου που θα λάβουν από τη βιβλιοθήκη.
2. Nα παραδώσουν/ταχυδρομήσουν σε οποιοδήποτε μέσο αποθήκευσης δεδομένων (π.χ. USD memory stick, CD, άλλο). που θα περιέχει τα αρχεία Α και Β της προηγούμενης παραγράφου. Αναλυτικές οδηγίες για την ονομασία και τη μορφή του ηλεκτρονικού αρχείου μπορείτε να βρείτε στη διεύθυνση <https://apothetirio.lib.uoi.gr/item_submission_guide.pdf>.
3. Η ανάρτηση της Δ.Ε. συνοδεύεται από δύο άδειες, την άδεια διάθεσης και την άδεια χρήσης. Η άδεια διάθεσης αφορά την αποδοχή της δημοσίευσης του περιεχομένου της Δ.Ε. στο Αποθετήριο της Βιβλιοθήκης του Ιδρύματος. Η άδεια χρήσης του περιεχομένου προσδιορίζει τον τρόπο (αναφορά του δημιουργού, εμπορική ή μη χρήση, παράγωγα ή μη έργα) με τον οποίο ο συγγραφέας της εργασίας επιθυμεί ο αναγνώστης να χρησιμοποιήσει την διπλωματική εργασία του. Ως προτεινόμενη άδεια είναι η τελευταία. Καλείστε να επιλέξετε αυτή που ανταποκρίνεται καλύτερα στη δική σας περίπτωση.
4. Με την ολοκλήρωση των 1, 2 και 3 οι φοιτητές/τριες λαμβάνουν βεβαίωση από τη βιβλιοθήκη για ολοκλήρωση της ψηφιακής απόθεσης της Δ.Ε. και τακτοποίηση εκκρεμοτήτων με δανεισμένο υλικό.

Όσες Δ.Ε. βαθμολογούνται με βαθμό πάνω από 8 (οκτώ), αναρτώνται σε πλήρες κείμενο στο ψηφιακό αποθετήριο και είναι διαθέσιμες σε όλους τους ενδιαφερόμενους αναγνώστες μέσω της βιβλιοθήκης του Ιδρύματος. Για τις υπόλοιπες Δ.Ε. αναρτώνται στο αποθετήριο μόνο τα βιβλιογραφικά στοιχεία και το πλήρες κείμενο παραμένει κρυφό.

# **ΠΡΟΣΘΕΤΕΣ ΕΠΙΣΗΜΑΝΣΕΙΣ**

1. Κάθε θέμα που θα προκύψει κατά την εφαρμογή του παρόντος κανονισμού και δεν προβλέπεται από αυτόν, υποβάλλεται γραπτώς στην Γραμματεία του Τμήματος και αντιμετωπίζεται από τα αρμόδια συλλογικά όργανα του Τμήματος (Τομέας, Τμήμα) και τις αρμόδιες επιτροπές.
2. Επιβαλλόμενες για ουσιαστικούς λόγους τροποποιήσεις ή προσθήκες στον παρόντα κανονισμό, αποφασίζονται μόνο από τη Συνέλευση του Τμήματος μετά από σχετική εισήγηση. Κάθε τροποποίηση θα πρέπει να εγκρίνεται από τη Γ.Σ. του Τμήματος και θα ανακοινώνεται έγκαιρα.